مری واقعے کی تحقیقات جاری، اپوزیشن کا جوڈیشل کمیشن بنانے کا مطالبہ 
 جمعہ اور ہفتے کو سیاحتی مقام مری میں شدید برف باری کے بعد ہزاروں گاڑیاں پھنس گئی تھیں، اس دوران گاڑیوں میں موجود 22 افراد زندگی کی بازی ہار گئے تھے۔
ویب ڈیسک — مری میں ہفتے کو شدید برف باری کے دوران 22 سیاحوں کی ہلاکت کے واقعے کو صوبائی حکومت نے 'سانحہ' قرار دیا ہے۔ اس سانحے کی وجوہات جاننے کے لیے پاکستان کی حزبِ اختلاف نے مری واقعے کے حوالے سے پنجاب حکومت کی قائم کردہ تحقیقاتی کمیٹی کو مسترد کرتے ہوئے عدالتی کمیشن بنانے کا مطالبہ کیا ہے۔ پیر کو ہونے والے قومی اسمبلی کے اجلاس میں حزب اختلاف کے مطالبے پر معمول کی کارروائی معطل کر کے مری واقعے پر بحث کی گئی۔ بحث کا آغاز کرتے ہوئے قائدِ حزب اختلاف شہباز شریف نے کہا کہ سانحہ مری میں معصوم جانوں کے ضیاع پر پوری قوم اشکبار ہے۔ انہوں نے کہا کہ یہ حادثہ نہیں بلکہ حکومت کی نااہلی کا ایک اور ثبوت ہے۔ پیپلز پارٹی کے چیئرمین بلاول بھٹو نے سانحہ مری پر بات کرتے ہوئے کہا کہ حکومت اگر مری سانحہ پر صرف ایک تحقیقاتی کمیٹی بنا کر بھول جائے گی تو یہ ان متاثرہ خاندانوں اور قوم کے ساتھ زیادتی ہو گی۔ انہوں نے کہا کہ یہ حکومت کا عجب وطیرہ ہے کہ یہ متاثرہ افراد کو ہی مورد الزام ٹھیراتی ہے۔ انہوں نے کہا کہ کوئٹہ میں ہزارہ کمیونٹی کے قتل پر وزیرِ اعظم نے کہا کہ وہ لاشوں سے بلیک میل نہیں ہوں گے۔ سیالکوٹ موٹروے واقعے پر کہا کہ متاثرہ خاتون تنہا سفر کیوں کر رہی تھی اور اب مری سانحہ پر کہتے ہیں کہ لوگوں نے مری آتے ہوئے موسم کی صورتِ حال کیوں نہیں دیکھی۔ وفاقی وزیر اطلاعات فواد چوہدری نے کہا کہ وہ توقع کر رہے تھے کہ حزبِ اختلاف کے رہنما قومی رہنما کے طور پر سانحہ مری پر گفتگو کریں گے جس سے یکجہتی کی فضا پیدا ہو گی۔ تاہم انہوں نے کہا کہ شہباز شریف نے روایتی الزام تراشی کے علاؤہ کچھ نہیں کہا۔ انہوں نے کہا کہ ایک دن میں مری میں ایک لاکھ 64 ہزار گاڑیاں داخل ہوئیں جس کی وجہ سے صورتِ حال بے قابو ہو گئی۔ فواد چوہدری نے کہا کہ حکومت کی جانب سے ریسکیو کی کامیاب کوششیں کی گئیں اور 24 گھنٹے میں مری کی تمام شاہراہوں کو برف سے صاف کیا گیا۔ انہوں نے کہا کہ امدادی کاموں کے دوران وفاقی وزرا مری میں موجود رہے۔ مری میں ہفتے کو شدید برف باری کے دوران 22 سیاحوں کی ہلاکت کے واقعے کو حکومت نے 'سانحہ' قرار دیتے ہوئے اس کی وجوہات جاننے کے لیے ایک تحقیقاتی کمیٹی تشکیل دی ہے۔ تحقیقاتی کمیٹی سات روز میں سفارشات مکمل کرنے کا کہا گیا ہے تاکہ مستقبل میں اس طرح کے واقعات کی روک تھام کی جا سکے۔ شہباز شریف نے کہا کہ ماضی میں برف باری سے پہلے انتظامات کیے جاتے تھے لیکن حکومتی ذمہ داران انتظامی معاملات کی بجائے ٹوئٹر پر مصروف رہے اور دور دراز تک انتظامات کا نام و نشان نہیں تھا۔ مری سانحے کے تدارک کے لیے صوبائی حکومت نے چار رکنی تحقیقاتی کمیٹی قائم کی ہے جس کے سربراہ ایڈیشنل چیف سیکریٹری داخلہ ظفر نصراللہ ہوں گے۔